Füredi Zoltán (matematikus)

Füredi Zoltán (Budapest, 1954. május 21. –) Széchenyi-díjas magyar matematikus, egyetemi tanár, a Magyar Tudományos Akadémia rendes tagja. Kutatási területe a kombinatorika, a gráfelmélet, a diszkrét geometria és az extremális halmazrendszerek.

Életpályája 

1973-ban kezdte meg egyetemi tanulmányait az Eötvös Loránd Tudományegyetem Természettudományi Karának matematikus szakán. Itt szerzett matematikusdiplomát 1978-ban. Ennek megszerzése után az MTA Matematikai Intézet munkatársa lett. Később tudományos főmunkatársi, majd tudományos tanácsadói megbízást kapott. Kutatóintézeti állása mellett 1985-től tanít különböző amerikai egyetemeken: 1985-től a Rutgers Egyetem, majd 1986–1987-ben és 1990–1991-ben az MIT vendégprofesszora volt. 1991-ben az Illinois-i Egyetem (Urbana-Champaign) matematika tanszékének professzora lett. Emellett az AT&T Bell Laboratóriumban is dolgozott.

1981-ben védte meg a matematikai tudomány kandidátusi, 1989-ben akadémiai doktori értekezését. Az MTA Matematikai Bizottságának lett tagja. 2004-ben megválasztották a Magyar Tudományos Akadémia levelező, 2010-ben pedig rendes tagjává. Emellett a Bolyai János Matematikai Társulat tagja.

Munkássága 

Fő kutatási területei a kombinatorika, a gráfelmélet, a diszkrét geometria és az extremális halmazrendszerek. Emellett széleskörűen foglalkozik véges problémákkal.

Jelentős eredménye a Frankl Péterrel együtt kidolgozott és széleskörűen alkalmazott csillag-módszer. A gráfelmélet területén végtelen sok esetre pontosan meghatározta a C4-et nem tartalmazó gráfok éleinek maximális számát. Bárány Imrével igazolta, hogy nincs polinomiális hosszúságú algoritmus, ami a d dimenziós konvex testek térfogatát -nél kisebb multiplikatív hibával közelítené.
Sikerült igazolnia, hogy egy konvex n-szög csúcsai között az egységtávolságok száma . További eredménye, hogy társszerzőkkel írt cikkében megoldotta az úgynevezett magyar lottóproblémát, tehát azt, hogy hány szelvény kell a biztos két találathoz. 2006-ban megcáfolt egy Erdős–Simonovits-sejtést: Füredi bebizonyította, hogy egy hat hosszú kör nélküli, n pontú gráf élszáma  is lehet.

Több mint kétszáztíz tudományos publikáció szerzője vagy társszerzője, ebből számos foglalkozott Turán Pál munkássága során felmerült probléma megoldásával. Munkáit elsősorban magyar és angol nyelven adja közre.

Díjai, elismerései 

 Grünwald Géza-díj (1980)
 Rényi-díj (1985)
 Akadémiai Díj (1989)
 Széchenyi-díj (2018)

Főbb publikációi 

Matchings and covers in hypergraphs (1988)
Solution of the Littlewood-Offord problem in high dimensions (Frankl Péterrel, 1988)
On the number of halving planes (társszerzőkkel, 1990)
Turán type problems (könyvfejezet, 1991)
Extremal hypergraphs and combinatorial geometry (1994)
The maximum size of 3-uniform hypergraphs not containing a Fano plane (társszerző, 2000)
Turán problems for weighted graphs (társszerző, 2002)
On triple systems with independent neighborhoods (társszerzőkkel, 2005)
Halmazrendszerek, metszetstruktúrák és távolságok (székfoglaló, 2005)
On the Turán number for the hexagon (társszerzőkkel, 2006)

Források 

MTI ki kicsoda 2009, Magyar Távirati Iroda Zrt., Budapest 2008, 351. old. 
Adatlapja a Magyar Tudományos Akadémia oldalán
Életrajz az Illinois-i Egyetem Matematikai Intézete honlapján

1954-ben született személyek
Budapesten született személyek
Élő személyek
Magyar matematikusok
Magyar egyetemi, főiskolai oktatók
MTA-tagok
Széchenyi-díjasok
Rényi-díjasok
Akadémiai díjasok